钦定古今图书集成/明伦汇编/氏族典/第550卷 > 《廖用贤尚友录》 > 聂冠卿
## 钦定古今图书集成/明伦汇编/氏族典/第550卷 > 《廖用贤尚友录》 > 聂冠卿

按《宋史聂冠卿传》：冠卿字长孺，歙州新安人。五世祖
师道，杨行密版奏号问政先生、鸿胪卿。冠卿举进士，
授连州军事推官。大臣交荐，召试学士院，校勘馆阁
书籍，迁大理寺丞，通判蕲州。再迁太常博士，复集贤
校理，判登闻鼓院，历开封府判官，三司盐铁度支判
官，同修起居注，累迁尚书工部郎中。预撰《景祐广乐
记》，特迁刑部郎中。以兵部郎中知制诰，判太常礼院、
纠察刑狱。奉使契丹，还，同知通进银台司、审刑院，入
翰林为学士。母亡，起复，判昭文馆。未几，兼侍读学士。
冠卿每进读《左氏春秋》，必引“尊王黜伯”之义以讽。一
日，坠笏上前，帝悯冠卿丧毁羸瘠，既退，赐禁中汤剂。
未几，告归。葬亲至扬州，卒。诏以其弟太常博士世卿
通判宣州。冠卿嗜学好古，手未尝释卷尢。工诗，有《蕲
春集》十卷。